CELEX: 52014XG0708(01)
Language: mt
Date: 2014-07-08
Title: Konklużjonijiet tal-Kunsill dwar in-nutrizzjoni u l-attività fiżika

8.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 213/1
            
         Konklużjonijiet tal-Kunsill dwar in-nutrizzjoni u l-attività fiżika
   2014/C 213/01
   IL-KUNSILL TAL-UNJONI EWROPEA,
   IFAKKAR:
   
               1.
            
            
               Fl-Artikolu 168 tat-TFUE li jiddikjara li għandu jiġi żgurat livell għoli ta’ protezzjoni tas-saħħa tal-bniedem fid-definizzjoni u l-implimentazzjoni tal-linji politiċi u l-attivitajiet tal-Unjoni kollha u jipprevedi li l-azzjoni tal-Unjoni, li għandha tikkumplimenta l-linji politiċi nazzjonali, għandha tkun diretta lejn it-titjib tas-saħħa pubblika, il-prevenzjoni tal-mard, u l-eliminazzjoni tas-sorsi ta’ periklu għas-saħħa fiżika u mentali;
            
         
               2.
            
            
               Fil-konklużjonijiet tal-Kunsill dwar:
               
                           —
                        
                        
                           Is-Saħħa fil-linji politiċi kollha (HiAP), (30 ta’ Novembru 2006) (1);
                        
                     
                           —
                        
                        
                           Operattività ta’ strateġija tal-UE dwar kwistjonijiet relatati man-nutrizzjoni, il-piż żejjed u l-obeżità (6 ta’ Diċembru 2007) (2);
                        
                     
                           —
                        
                        
                           Azzjoni biex jitnaqqas il-konsum tal-melħ mill-popolazzjoni għal saħħa aħjar (6 ta’ Ġunju 2010) (3);
                        
                     
                           —
                        
                        
                           Ekwità u saħħa fil-linji ta’ politika kollha: Solidarjetà fis-saħħa (8 ta’ Ġunju 2010) (4);
                        
                     
                           —
                        
                        
                           Approċċi innovattivi għall-mard kroniku fis-saħħa pubblika u fis-sistemi tal-kura tas-saħħa (7 ta’ Diċembru 2010) (5);
                        
                     
                           —
                        
                        
                           Għeluq ta’ lakuni fis-saħħa fl-UE permezz ta’ azzjoni miftiehma li tippromwovi mġiba għal stil ta’ ħajja san (2 ta’ Diċembru 2011) (6);
                        
                     
                           —
                        
                        
                           Promozzjoni tal-attività fiżika li ttejjeb is-saħħa (HEPA) (27 ta’ Novembru 2012) (7);
                        
                     
                           —
                        
                        
                           Tixjiħ b’Saħħtu Matul l-Istadji Kollha tal-Ħajja (7 ta’ Diċembru 2012) (8);
                        
                     
         
               3.
            
            
               Rakkomandazzjoni tal-Kunsill tas-26 ta’ Novembru 2013 dwar il-promozzjoni transettorjali ta’ attività fiżika favur is-saħħa (9);
            
         
               4.
            
            
               Il-Komunikazzjoni mill-Kummissjoni — “Ewropa 2020: Strateġija għal tkabbir intelliġenti, sostenibbli u inklussiv” (10);
            
         
               5.
            
            
               Il-Komunikazzjoni tal-Kummissjoni tad-29 ta’ Frar 2012“Il-progress tal-Pjan Strateġiku tal-Implimentazzjoni tas-Sħubija Ewropea għall-Innovazzjoni dwar it-Tixjiħ Attiv u b’Saħħtu” (11);
            
         
               6.
            
            
               Id-Dikjarazzjoni Politika tal-Laqgħa ta’ Livell Għoli dwar il-Prevenzjoni u l-Kontroll ta’ Mard li ma Jitteħidx approvata mir-Riżoluzzjoni 66/2 tal-Assemblea Ġenerali tan-Nazzjonijiet Uniti tad-19 ta’ Settembru 2011 (12); u li skont il-paragrafu 65 tagħha, ser jiġi ppreżentat rapport dwar il-progress li sar fid-69 AĠNU f’Settembru 2014;
            
         
               7.
            
            
               L-Istrateġija Globali tal-WHO dwar id-Dieta, l-Attività Fiżika u s-Saħħa approvata mis-57 Assemblea Dinjija tas-Saħħa f’Mejju 2014 (13);
            
         
               8.
            
            
               Il-Karta Ewropea dwar il-Ġlieda Kontra l-Obeżità adottata mill-Konferenza Ministerjali Ewropea tal-WHO dwar il-ġlieda kontra l-obeżità (Istanbul, 15-17 ta’ Novembru 2006) (14);
            
         
               9.
            
            
               Is-sett ta’ Rakkomandazzjonijiet dwar il-kummerċjalizzazzjoni tal-ikel u ta’ xorb mhux alkoħoliku lit-tfal approvat mit-63 Assemblea Dinjija tas-Saħħa f’Mejju 2010 (15);
            
         
               10.
            
            
               Ir-Riżoluzzjoni EUR/RC62/R4 “Saħħa 2020 - Il-qafas politiku Ewropew għas-saħħa u l-benesseri”, adottat fit-62 Kumitat Reġjonali tal-WHO għall-Ewropa, fit-12 ta’ Settembru 2012 (16);
            
         
               11.
            
            
               L-appoġġ tal-Istati Membri tal-UE għall-pjan ta’ azzjoni globali tal-WHO għall-prevenzjoni u l-kontroll ta’ mard li ma jitteħidx 2013-2020 tas-27 ta’ Mejju 2013 u d-disa’ miri volontarji globali tiegħu (17);
            
         
               12.
            
            
               Id-Dikjarazzjoni ta’ Vjenna tal-5 ta’ Lulju 2013 dwar in-Nutrizzjoni u Mard li ma Jitteħidx fil-Kuntest ta’ “Saħħa 2020” li dwarha l-Istati Membri Ewropej kollha tal-WHO qablu li jieħdu azzjoni dwar l-obeżità u l-prijoritizzazzjoni tal-ħidma fuq dieta tajba għas-saħħa tat-tfal (18).
            
         JINDIKA BI TĦASSIB:
   
               13.
            
            
               Li l-obeżità u l-konsegwenzi makabri tagħha ġew deskritti bħala li laħqu livelli epidemiċi (19), peress li aktar minn nofs il-popolazzjoni adulta fl-UE għandha piż żejjed jew hija obeża skont il-klassifikazzjoni BMI tal-WHO (20) u li l-livell għoli ta’ tfal u adolexxenti b’piż żejjed u obeżi huwa ta’ tħassib partikolari;
               Li l-piż żejjed u l-obeżità għandhom impatt konsiderevoli f’termini ta’ tbatija tal-bniedem, li l-inugwaljanzi soċjali huma partikolarment importanti, li kull sena ċittadini jitilfu ħajjithom minħabba mard relatat ma’ dieta mhux tajba għas-saħħa u nuqqas ta’ attività fiżika; u li hemm piż ekonomiku billi sa 7 % (21) tal-baġits tal-UE għas-saħħa jintefqu kull sena direttament fuq mard marbut mal-obeżità, b’aktar spejjeż indiretti li jirriżultaw minn produttività mitlufa minħabba problemi ta’ saħħa u mewt prematura;
            
         
               14.
            
            
               Il-konsum baxx ta’ frott u ħaxix u l-konsum għoli ta’ xaħmijiet saturati, aċidi xaħmija trans, melħ u zokkor kif ukoll it-transizzjoni lejn stili ta’ ħajja sedentarji u t-tnaqqis korrispondenti fl-involviment f’attivitajiet fiżiċi mit-tfal, l-adolexxenti u l-adulti.
            
         JIRRIKONOXXI:
   
               15.
            
            
               L-impatt ta’ benefiċċju fuq il-promozzjoni tas-saħħa u l-prevenzjoni tal-mard kemm fuq iċ-ċittadini kif ukoll fuq is-sistemi tas-saħħa u li l-attività fiżika jnaqqas b’mod sinifikanti r-riskju ta’ kondizzjonijiet kroniċi u l-mard li ma jitteħidx (NCDs) (22), u jikkontribwixxi b’mod sostanzjali biex it-tfal jikbru b’saħħithom, għal snin ta’ ħajja b’saħħitha (SĦS) u għal kwalità tajba tal-ħajja tat-tfal, l-adolexxenti u l-adulti.
            
         
               16.
            
            
               Li l-investiment fis-saħħa (23), fil-promozzjoni tas-saħħa tajba u f’li n-nies jibqgħu f’saħħithom aktar fit-tul jista’ jgħin fit-titjib tal-produttività u l-kompetittività u jikkontribwixxi biex jintlaħqu l-objettivi stabbiliti fl-Istrateġija Ewropa 2020;
            
         
               17.
            
            
               Li nutrizzjoni tajba waqt it-tqala u l-produzzjoni tal-ħalib; li t-treddigħ huwa l-aqwa għażla għas-saħħa kemm tal-omm kif ukoll tat-tarbija; li d-drawwiet tal-ikel u tal-attività fiżika jiġu stabbiliti f’età żgħira u li t-tagħlim u l-adozzjoni ta’ drawwiet tajbin għas-saħħa fit-tfulija jżidu sostanzjalment il-probabbiltà li drawwiet bħal dawn jinżammu f’età adulta.
            
         
               18.
            
            
               Li l-azzjonijiet li jiffukaw fuq it-tfal u l-adolexxenti jistgħu jkunu ta’ benefiċċju wkoll għall-familja kollha inklużi l-interventi bbażati fuq il-familja, l-għażliet ta’ nutrizzjoni tajbin għas-saħħa fil-faċilitajiet għall-indukrar tat-tfal u l-iskejjel u l-attivitajiet kontra l-ħajja sedentarja u ż-żieda fl-attività fiżika;
            
         
               19.
            
            
               Li l-persuni avvanzati fl-età huma vulnerabbli għall-malnutrizzjoni, partikolarment minħabba li r-rekwiżiti nutrittivi tagħhom jinbidlu u li l-attività fiżika għandha tendenza tonqos bl-età li jaffettwa r-rekwiżiti tal-enerġija tagħhom; u li r-rekwiżiti nutrittivi għall-persuni avvanzati fl-età għandhom bżonn aktar attenzjoni;
            
         
               20.
            
            
               Li l-obeżità u l-mard li ma jitteħidx relatat ma’ dieta mhux tajba għas-saħħa u nuqqas ta’ attività fiżika jinħolqu minn bosta fatturi; l-istrateġiji komprensivi ta’ prevenzjoni u l-approċċi ta’ ħafna partijiet interessati jipprovdu l-aqwa riżultati; il-problemi nutrittivi u l-inattività fiżika jeħtieġ li jiġu indirizzati b’mod integrat u semplifikat fl-aġenda tal-konfigurazzjonijiet rilevanti tal-Kunsill;
            
         
               21.
            
            
               Li huwa neċessarju li jkunu involuti s-setturi ta’ politika u l-partijiet interessati kollha biex titqajjem kuxjenza dwar l-importanza ta’ dieta tajba għas-saħħa u attività fiżika, partikolarment fir-rigward tat-tfal u tal-adolexxenti, iżda wkoll fil-kuntest tal-perspettiva tas-sessi, u għall-ġlieda kontra forom qarrieqa, eċċessivi jew inadegwati ta’ reklamar u kummerċ;
            
         
               22.
            
            
               Li x-xejriet ġenerali tad-dieta jistgħu jkunu aktar rilevanti minn ikel speċifiku fl-etjoloġija ta’ mard relatat mad-dieta; xejriet tad-dieta tajbin għas-saħħa huma karatterizzati minn konsum għoli ta’ frott u ħaxix, konsum ta’ ħut u billi tingħata preferenza għal prodotti tal-ħalib b’ammont baxx ta’ xaħam, żerriegħa sħiħa, laħam u tjur dgħif u l-użu ta’ żjut mill-ħaxix li jieħu post ix-xaħam solidu fejn possibbli, bħal fid- dieta Mediterranja jew dieti oħra, skont il-linji gwida/rakkomandazzjonijiet nutrittivi nazzjonali rilevanti tad-dieta;
            
         
               23.
            
            
               Li l-fatturi ta’ riskju relatati mal-istil ta’ ħajja, bħal dieta mhux tajba għas-saħħa u l-inattività fiżika, għandhom tendenza li jkunu aktar dominanti fost is-segmenti tal-popolazzjoni l-inqas edukati jew bi dħul baxx; l-edukazzjoni dwar is-saħħa u l-politiki u azzjonijiet ta’ promozzjoni tas-saħħa għandhom jinkludu attivitajiet li jimmiraw lill-gruppi vulnerabbli tal-popolazzjoni;
            
         
               24.
            
            
               L-urġenza li jiġu ttrattati l-inugwaljanzi relatati man-nutrizzjoni u l-attività fiżika bejn l-Istati Membri u ġo fihom, filwaqt li għandu jittieħed kont tal-kunsiderazzjonijiet dwar in-nutrizzjoni u l-attività fiżika fil-politiki rilevanti kollha tal-Unjoni;
            
         
               25.
            
            
               Ir-rwoli ta’ dawk li jipprovdu kura, tal-iskejjel, tal-komunità u tal-awtoritajiet pubbliċi li jipproteġu u jagħtu appoġġ lill-membri l-aktar vulnerabbli tas-soċjetà;
            
         
               26.
            
            
               L-importanza tal-ħidma konġunta preċedenti f’dan il-qasam kif jinsab fl-Istrateġija 2007 għall-Ewropa dwar il-Problemi tas-Saħħa Marbuta man-Nutrizzjoni, il-Piż Żejjed u l-Obeżità, li tippromwovi dieta bilanċjata u stili ta’ ħajja attivi u tinkoraġġixxi sħubiji orjentati lejn l-azzjoni bl-involviment tal-Istati Membri (Grupp ta’ Livell Għoli dwar in-Nutrizzjoni u l-Attività Fiżika) u s-soċjetà ċivili (Pjattaforma tal-UE għal Azzjoni dwar id-Dieta, l-Attività Fiżika u s-Saħħa).
            
         JILQA’:
   
               27.
            
            
               Il-ftehim reċenti tal-Istati Membri dwar il-Pjan ta’ Azzjoni tal-UE dwar l-Obeżità fit-Tfulija 2014-2020 (24)mill-24 ta’ Frar 2014, li huwa mistenni li jikkontribwixxi għall-promozzjoni ta’ nutrizzjoni tajba għas-saħħa u attività fiżika u li jnaqqas ix-xejriet attwali tal-obeżità permezz ta’ azzjoni volontarja koordinata mill-Istati Membru u l-partijiet interessati.
            
         
               28.
            
            
               L-eżiti tal-Konferenza ta’ Livelli Għoli ta’ Ateni dwar “Nutrizzjoni u Attività Fiżika mit-Tfulija sax-Xjuħija: sfidi u opportunitajiet”tal-25 us-26 ta’ Frar 2014 li enfasizzaw li dieta tajba għas-saħħa u attività fiżika regolari huma miżuri preventivi applikabbli tul il-ħajja kollha, enfasizzaw l-importanza li jsiru disponibbli għażliet tajbin għas-saħħa u jkunu aċċessibbli għal kulħadd, taw prova li l-ġlieda kontra l-epidemija tal-obeżità hija konnessa direttament mal-prinċipji ta’ nutrizzjoni tajba għas-saħħa u ta’ attività fiżika suffiċjenti, u li l-approċċi intersettorjali huma modi effettivi biex jiġu indirizzati l-isfidi komuni tal-UE dwar is-saħħa.
            
         JISTIEDEN LILL-ISTATI MEMBRI BIEX:
   
               29.
            
            
               Ikomplu jżommu d-dieta tajba għas-saħħa u l-attività fiżika regolari bħala prijorità għolja għas-snin li ġejjin biex jitnaqqas il-piż tal-mard u l-kondizzjonijiet kroniċi, u b’hekk jikkontribwixxu għal saħħa u kwalità ta’ ħajja aħjar taċ-ċittadini tal-UE u s-sostenibbiltà tas-sistemi tas-saħħa;
            
         
               30.
            
            
               Jippromwovu politiki u inizjattivi bil-għan ta’ dieta tajba għas-saħħa u attività fiżika suffiċjenti tul il-ħajja kollha, li jibdew mill-istadji l-aktar bikrija tal-ħajja, qabel u matul it-tqala, jippromwovu u jappoġġaw it-treddigħ adegwat u l-introduzzjoni adatta ta’ ikel komplementari, segwit minn ikel tajjeb għas-saħħa u l-promozzjoni ta’ attività fiżika fl-ambjent tal-familja u tal-iskola matul it-tfulija u l-adolexxenza u aktar tard matul l-età adulta u tax-xjuħija;
            
         
               31.
            
            
               Jużaw il-Pjan ta’ Azzjoni tal-UE dwar l-Obeżità fit-Tfulija 2014-2020, fejn adatt, bħala gwida għal azzjoni effettivi għat-tnaqqis tal-obeżità fit-tfulija u l-promozzjoni ta’ prassi tajba;
            
         
               32.
            
            
               Jippermettu liċ-ċittadini u l-familji jagħmlu għażliet informati dwar id-dieta u l-attività fiżika tagħhom, jipprovdu informazzjoni għall-etajiet u l-gruppi soċjoekonomiċi kollha, partikolarment dawk l-aktar vulnerabbli bħat-tfal, l-adolexxenti u dawk avvanzati fl-età, dwar l-impatt tal-imġiba fl-istil ta’ ħajja fuq is-saħħa u dwar opportunitajiet ta’ kif itejbu l-għażliet tad-dieta u l-livelli ta’ attività fiżika tagħhom;
            
         
               33.
            
            
               Jippromwovu għażliet ta’ dieta tajbin għas-saħħa u jaħdmu ma’ partijiet interessati biex dawn ikunu disponibbli, faċilment aċċessibbli, faċli biex jintgħażlu u jintlaħqu miċ-ċittadini kollha biex jitnaqqsu l-inugwaljanzi u jiġu pprovduti opportunitajiet u postijiet għal attività fiżika ta’ kuljum fid-djar, l-iskejjel u l-postijiet tax-xogħol;
            
         
               34.
            
            
               Jippromwovu politiki li jagħtu appoġġ lin-nies avvanzati fl-età biex jibqgħu attivi u b’hekk jevitaw tnaqqis funzjonali bil-ħolqien ta’ ambjenti li jinkoraġġixxu l-impenn attiv tagħhom fi programmi ta’ attività fiżika mfassla għall-bżonnijiet tagħhom;
            
         
               35.
            
            
               Jippromwovu, fejn adatt, l-implimentazzjoni tal-linji gwida tal-UE dwar l-attività fiżika għas-saħħa; jippjanaw politiki nazzjonali u subnazzjonali tat-trasport u ppjanar urban għat-titjib tal-aċċessibbiltà, l-aċċettabbiltà u s-sigurtà tal-mixi u ċ-ċikliżmu, u infrastruttura li tappoġġahom;
            
         
               36.
            
            
               Jippromwovu ambjenti tajbin għas-saħħa, speċjalment fl-iskejjel, l-iskejjel tal-edukazzjoni pre-primarja u l-faċilitajiet sportivi, bl-inkoraġġiment tal-forniment ta’ għażliet ta’ dieti tajbin għas-saħħa bbażati fuq standards nutrittivi, bl-indirizzar tal-aċċess għall-melħ u l-konsum tiegħu, ix-xaħam saturat, l-aċidi xaħmija trans u z-zokkor, kif ukoll il-konsum frekwenti jew il-konsum f’ammonti kbar ta’ xarbiet mhux alkoliċi biz-zokkor u/jew bil-kaffeina u l-inkoraġġiment tat-tfal u l-adolexxenti biex ikunu fiżikament attivi fuq bażi regolari;
            
         
               37.
            
            
               Jappoġġaw inizjattivi biex jippromwovu s-saħħa fuq il-post tax-xogħol, bil-għan tal-faċilitazzjoni ta’ drawwiet tal-ikel li jkunu tajbin għas-saħħa u l-integrazzjoni tal-attività fiżika fil-ħajja tax-xogħol ta’ kuljum;
            
         
               38.
            
            
               Jappoġġaw u jippermettu lill-professjonisti tas-saħħa biex jipprovdu konsulenza preventiva, u jieħdu ħsieb taċ-ċittadini fir-rigward ta’ xejriet tal-ikel tajbin għas-saħħa, in-nutrizzjoni u l-attività fiżika; jiżviluppaw u jappoġġaw l-implimentazzjoni ta’ prassi tajba bbażata fuq il-provi għall-prevenzjoni, id-dijanjosi u t-trattament tal-obeżità u l-malnutrizzjoni, speċjalment fit-tfulija, l-adolexxenza u fost dawk avvanzati fl-età;
            
         
               39.
            
            
               Jimpenjaw ruħhom f’azzjonijiet intersettorjali u ta’ politika trasversali għall-promozzjoni ta’ dieta tajba għas-saħħa u attività tajba għas-saħħa fil-politiki kollha li jimmiraw lir-rati li qed jiżdiedu ta’ NCDs relatati ma’ dieta mhux tajba għas-saħħa u inattività fiżika, piż żejjed u obeżità u l-livelli baxxi ta’ parteċipazzjoni f’attività fiżika, fl-etajiet kollha u fis-saffi soċjoekonomiċi kollha;
            
         
               40.
            
            
               Ikomplu jaħdmu fi sħubija mal-partijiet interessati kollha, inklużi l-industrija, l-operaturi tan-negozji tal-ikel, l-NGOs tas-saħħa u tal-konsumatur u l-akkademja biex jippromwovu azzjoni jew ftehimiet effettivi, wesgħin u varjabbli, fuq l-eżempju tal-Pjattaforma tal-UE għal Azzjoni dwar id-Dieta, l-Attività Fiżika u s-Saħħa, speċjalment dwar ir-riformulazzjoni tal-ikel, bit-tnaqqis kemm jista’ jkun tal-aċidi xaħmija trans, il-livelli ta’ zokkor u melħ miżjuda fl-ikel, kif ukoll dwar l-adattament tal-qisien tal-porzjon għar-rekwiżiti tad-dieta.
            
         JISTIEDEN LILL-ISTATI MEMBRI U LILL-KUMMISSJONI BIEX:
   
               41.
            
            
               Jappoġġaw l-iżvilupp u/jew l-implimentazzjoni tal-Pjanijiet ta’ Azzjoni nazzjonali dwar l-Ikel u n-Nutrizzjoni, azzjonijiet u linji politiċi oħra biex jiġu indirizzati l-isfidi komuni tas-saħħa relatati ma’ xejriet ta’ dieta mhux tajba għas-saħħa, l-obeżità, il-malnutrizzjoni u l-inattività fiżika taċ-ċittadini tal-UE fl-etajiet kollha, b’fokus speċjali fuq it-tfal u x-xjuħ, u fejn adatt l-implimentazzjoni ta’ soluzzjonijiet kosteffettivi;
            
         
               42.
            
            
               Iqisu azzjoni adatta biex jingħata kontribut għall-implimentazzjoni tal-Pjan ta’ Azzjoni tal-UE dwar l-Obeżità fit-Tfulija 2014-2020, inkluża Azzjoni Konġunta taħt il-Programm tal-UE dwar is-Saħħa;
            
         
               43.
            
            
               Jippromwovu azzjoni biex jitnaqqas l-esponiment tat-tfal għar-reklamar, il-kummerċ u l-promozzjoni ta’ ikel b’ħafna xaħmijiet saturati, aċidi xaħmija trans, zokkrijiet jew melħ miżjuda;
            
         
               44.
            
            
               Jippromwovu ikel tajjeb għas-saħħa, b’enfasi fuq il-promozzjoni ta’ dieti tajbin għas-saħħa, bħad-dieta Mediterranja jew kwalunkwe dieta oħra skont linji gwida/rakkomandazzjonijiet nutrittivi nazzjonali rilevanti tad-dieta;
            
         
               45.
            
            
               Jużaw l-istrument eżistenti disponibbli għalihom, b’mod partikolari t-Tielet Programm ta’ azzjoni tal-Unjoni fil-qasam tas-saħħa (2014–2020) u l-Programm tal-UE għar-Riċerka u l-Innovazzjoni ta’ Orizzont 2020 għat-trawwim tar-riċerka u l-azzjoni ta’ politika;
            
         
               46.
            
            
               Itejbu l-ġbir eżistenti tad-data abbażi ta’ metodi komparabbli għall-valutazzjoni tax-xejriet tal-ħin relatati mal-konsum tad-dieta, id-disponibbiltà tal-ikel fil-livell individwali jew tad-dar, l-attività fiżika, u l-ħajja sedentarja;
            
         
               47.
            
            
               Jaħdmu f’kooperazzjoni mal-partijiet interessati kollha biex jesploraw l-aqwa modi kif jiġu identifikati n-nuqqasijiet fir-riċerka; jgħaġġlu l-iskambju u l-adozzjoni ta’ prassi tajba; u jipprijoritizzaw ir-riċerka dwar l-istatus u l-imġiba nutrittivi u tal-attività fiżika tal-gruppi tal-popolazzjoni, b’fokus b’mod partikolari fuq il-gruppi l-aktar vulnerabbli tal-popolazzjoni inklużi t-tfal u x-xjuħ;
            
         
               48.
            
            
               Jagħtu prijorità għall-appoġġ għall-valutazzjoni tal-kosteffettività tal-attivitajiet u l-politiki biex jippromwovu dieta tajba għas-saħħa u attività fiżika fil-gruppi soċjoekonomiċi u soċjodemografiċi tal-popolazzjoni, kif adatt.
            
         JISTIEDEN LILL-KUMMISSJONI BIEX:
   
               49.
            
            
               Tkompli tipprovdi appoġġ u koordinazzjoni għall-qafas ta’ politika attwali dwar in-nutrizzjoni u l-attività fiżika permezz tal-Grupp ta’ Livell Għoli dwar in-Nutrizzjoni u l-Attività Fiżika u l-Pjattaforma tal-UE għal Azzjoni dwar id-Dieta, l-Attività Fiżika u s-Saħħa, u biex tkompli tiffaċilita l-iskambju ta’ informazzjoni u gwida dwar prassi tajba effettiva;
            
         
               50.
            
            
               Tistabbilixxi profili tan-nutrijenti kif previst mill-Artikolu 4.1 tar-Regolament (KE) Nru 1924/2006 tal-Parlament Ewropew u tal-Kunsill tal-20 ta’ Diċembru 2006 dwar indikazzjonijiet dwar in-nutrizzjoni u s-saħħa mogħtija fuq l-ikel.
            
         
               51.
            
            
               Tippromwovi u tassisti t-trasferiment u t-titjib ta’ inizjattivi li rnexxew lejn reġjuni jew setturi oħrajn biex jgħinu l-prassi tajba tinbidel f’attivitajiet regolari li jtejbu l-konsum ta’ nutrijenti/ikel u x-xejriet tad-dieta u tal-attività fiżika tal-popolazzjoni Ewropea;
            
         
               52.
            
            
               Tippromwovi azzjonijiet u strateġiji dwar it-Tixjiħ Attiv u b’Saħħtu, partikolarment fir-rigward tal-prevenzjoni, l-analiżi u l-valutazzjoni tal-malnutrizzjoni relatata mal-fraġilità u x-xjuħija abbażi tal-prassi tajba identifikata fl-EIP dwar it-Tixjiħ Attiv u b’Saħħtu (25);
            
         
               53.
            
            
               Tappoġġa lill-Istati Membri, biex jużaw aħjar l-indikaturi u s-sistemi ta’ monitoraġġ eżistenti għall-mard li ma jitteħidx kif attwalment żviluppati mal-WHO biex jittejjeb ir-rappurtar taħt il-qafas globali dwar il-monitoraġġ għall-mard li ma jitteħidx kif adatt;
            
         
               54.
            
            
               Tirrapporta lura lill-Kunsill sal-2017 u għal darb’oħra fl-2020 dwar il-progress li jsir fl-implimentazzjoni tal-Pjan ta’ Azzjoni tal-UE dwar l-Obeżità fit-Tfulija 2014–2020 kif ukoll dwar inizjattivi l-oħra implimentati fil-kuntest tal-Istrateġija għall-Ewropa dwar il-Problemi tas-Saħħa Marbuta man-Nutrizzjoni, il-Piż Żejjed u l-Obeżità.
            
         
      (1)  16167/06.
   
      (2)  15612/07.
   
      (3)  9827/10.
   
      (4)  9947/10.
   
      (5)  ĠU C 74, 8.3.2011, p. 4.
   
      (6)  ĠU C 359, 9.12.2011, p. 5.
   
      (7)  15871/12.
   
      (8)  ĠU C 396, 21.12.2012, p. 8.
   
      (9)  ĠU C 354, 4.12.2013, p. 1.
   
      (10)  7110/10.
   
      (11)  7293/12.
   
      (12)  Nazzjonijiet Uniti A/RES/66/2 (A/66/l/1).
   
      (13)  http://www.who.int/dietphysicalactivity/strategy/eb11344/strategy_english_web.pdf
   
      (14)  http://www.euro.who.int/__data/assets/pdf_file/0009/87462/E89567.pdf
   
      (15)  http://whqlibdoc.who.int/publications/2010/9789241500210_eng.pdf
   
      (16)  WHO EUR/RC62/R4
   
      (17)  http://apps.who.int/iris/bitstream/10665/94384/1/9789241506236_eng.pdf
   
      (18)  http://www.euro.who.int/__data/assets/pdf_file/0003/234381/Vienna-Declaration-on-Nutrition-and-Noncommunicable-Diseases-in-the-Context-of-Health-2020-Eng.pdf
   
      (19)  http://www.who.int/nutrition/publications/obesity/WHO_TRS_894/en/
   
      (20)  http://epp.eurostat.ec.europa.eu/statistics_explained/index.php/Overweight_and_obesity_-_BMI_statistics
   
      (21)  L-Organizzazzjoni Dinjija tas-Saħħa. Rapport tal-Istatus Globali dwar il-Mard li Ma Jitteħidx għall-2010.
   http://www.who.int/nmh/publications/ncd_report2010/en/
   http://www.euro.who.int/en/publications/abstracts/challenge-of-obesity-in-the-who-european-region-and-the-strategies-for-response-the.-summary
   
      (22)  Bħall-piż żejjed, l-obeżità, l-ipertensjoni, il-mard tal-qalb, id-dijabete tat-tip II, l-istrowk, l-osteoporożi, ċerti forom ta’ kanċer u kondizzjonijiet psikosoċjali avversi.
   
      (23)  Ara: Pakkett ta’ Investiment Soċjali, Dokument ta’ Ħidma tal-Persunal tal-Kummissjoni: “Investiment fis-Saħħa” dok. 6380/13 ADD 7.
   
      (24)  http://ec.europa.eu/health/nutrition_physical_activity/docs/childhoodobesity_actionplan_2014_2020_en.pdf
   
      (25)  http://ec.europa.eu/research/innovation-union/index_en.cfm?section=active-healthy-ageing